Prasa beloof nuwe seinstelsel ná Jhb-treinbotsingDie ongelukstoneel na Vrydag se treinbotsing. Foto: Netcare 911 Maroela Media het vroeër berig die een trein het stilgestaan toe die ander een van agter daarteen gebots het. Die botsing het omstreeks 18:00 plaasgevind. Dipuo Peters, minister van vervoer, het Saterdag ŉ beroep op die Passasierspooragentskap van Suid-Afrika (Prasa) én die spoorwegreguleerder (RSR) gedoen om ŉ nuwe seinstelsel so vinnig moontlik te toets. Volgens Sam Monareng, woordvoerder van die departement, het die twee instansies die minister verseker dat die proses teen Sondag om 17:00 afgehandel sal wees. “As die toetsing van die seinstelsel enigsins langer neem as wat verwag word, sal Prasa en die RSR die gebeurlikheidsplanne deur die media- en Metrorail-kommunikasiekanale aan die betrokke gemeenskappe deurgee,” het Monareng gesê. Peters het beklemtoon dat die regering hom daaraan toewy om betroubare, veilige en kostedoeltreffende treindienste aan Suid-Afrikaners te verskaf.